text: Minister indviede dobbeltspor
  07 september 2015 kl. 11.52
  Det nye dobbeltspor mellem Vamdrup og Vojens er i dag blevet indviet, og togene kører nu i både det nye og det gamle spor.
  Med det nye 20 kilometer lange dobbeltspor og kørestrømsanlæg er hele banen mellem Fredericia og Tinglev dobbeltsporet. Samtidig er strækningen blevet opgraderet til 160 km/t. Det oplyser Banedanmark i en pressemeddelelse.
  - De 20 km nye dobbeltspor giver mulighed for mere gods på skinnerne, højere hastighed for passagertog, større robusthed og dermed højere rettidighed til gavn for alle passagerer og godstrafikken, siger administrerende direktør i Banedanmark, Jesper Hansen i en pressemeddelelse.
  Det glæder også transportministeren.
  - Vi får udvidet kapaciteten, det vil sige, vi får muligheder både for at afkorte rejsetiden, men vi får også mulighed for at få vækst hertil, siger transportminister, Hans Christian Schmidt (V).
  Strækningen er en del af det transeuropæiske netværk, som er et vigtigt forbindelsesled for godstrafikken mellem Skandinavien og resten af Europa.
  Her kan du høre Hans Christian Schmidt fortælle, hvilken betydning dobbeltsport får (Varighed: 00:18 min.).
  